Tuguitspraak kan wye impak hê | Maroela Media
Christopher Bosch – bond se oortreding regverdig nie puntestraf. (Foto: Varsity Cup)
`n Tuguitspraak vandeesweek oor die inspan van onwettige spelers skep waarkynlik `n presedent wat in die toekoms wye impak op soortgelyke gevalle in SA rugby kan hê.
Hoewel die Boland daaraan skuldig bevind is dat hy `n speler onregmatig gebruik het, is beslis dat die oortreding bloot tegnies van aard was en daarom nie die wegneem van punte regverdig nie.
Die bond is wel met R42 000 beboet, opgeskort vir `n jaar, omdat hy die senter Christopher Bosch vanjaar ses keer sonder die die nodige vrywaringsertifikaat gebruik het.
Bosch was by die klub Brakpan geregistreer en die klag is deur die Valke ingedien. `n Soortgelyke klag wat deur die OP Kings teen die Boland ingedien is, is van die hand gewys.
Die verhoorbeampte, Robert Stelzner SA, het gesê hoewel Boland laat vir Bosch se vrywaringsertifikaat aansoek gedoen het, is dit nooit betwis nie en onmiddellik uitgereik toe die aansoek ingedien is.
Spanne, veral op klubvlak, wat voortaan punte vir tegniese oortredings verbeur, sal hulle waarskynlik voortaan op hierdie beslissing kan beroep.
Wat die OP se klagte oor die Boland se gebruik van Basil Short (stut) en Shaun McDonald (flank) betref, het Stelzner bevind die spelers se kontrakte met die OP is gekanselleer.
Geeneen van die partye het die kontrak nagekom sedert Oktober 2015 toe die bond nie die spelers se salarisse kon betaal nie, en die spelers is in elk geval op 1 Desember in kennis gestel dat die bond met hulle wil onderhandel om die kontrakte te beëindig.
André May · 3 jaar gelede
Wat die berig nie sê is dat Adv Rob Stelzner deel was van 'n Saru appèlkomitee wat verlede jaar die wegneem van klomp ligpunte van die Pumas se O/20 span vir 'n soortgelyke oortreding, bekragtig het. Die gevolg was dat die span nie meer vir die uitspeelwedstryde gekwalifiseer het nie.